## El Consell aprova noves ajudes per 455.000 euros per a cobrir el lloguer dels afectats per l’incendi de febrer de 2024 de Campanar a València

*** El nou decret amplia la cobertura a propietaris que van perdre la seua vivenda habitual i permetrà sufragar fins a 12 mesos de lloguer addicional amb un màxim de 1.500 euros mensuals per unitat de convivència
* Estes ajudes s’unixen als 694.975 euros concedits durant l’any 2024 a propietaris i inquilins de vivendes de l’edifici**

El Consell ha aprovat un nou decret destinat a regular i concedir ajudes directes de lloguer per a les persones propietàries que van perdre la seua vivenda habitual en l’incendi ocorregut el 22 de febrer de 2024 en l’edifici situat en el carrer Poeta Rafael Alberti, en el barri de Campanar de València.

Esta actuació se suma a les mesures adoptades durant l’any passat per a garantir una alternativa residencial mentres es desenrotllen els processos de recuperació de les vivendes sinistrades.

El decret establix una dotació global de 455.000 euros, que es destinarà a cobrir els gastos d’arrendament dels qui es van vore obligats a llogar una vivenda després de la destrucció total de l’immoble.

El finançament procedix dels pressupostos de la Generalitat per a 2025 i s’articula mitjançant concessió directa a causa de la singularitat i urgència del succés.

L’import màxim subvencionable es fixa en el valor mensual del lloguer fins a un límit de 1.000 euros, ampliable fins a 1.500 euros quan en la unitat de convivència figure més d’una persona resident en la vivenda destruïda, amb increments de 100 euros per cada convivent addicional. El període subvencionable comprén fins a dotze mensualitats dins de l’exercici 2025.

Les persones beneficiàries hauran d’aportar el contracte d’arrendament i els justificants de pagament corresponents. En el cas dels qui ja van ser beneficiaris de les ajudes anteriors, la nova ajuda cobrirà els mesos posteriors a l’última mensualitat subvencionada en 2024 i fins a desembre de 2025.

Estes ajudes s’unixen als 694.975 euros concedits durant l’any 2024 a propietaris i inquilins de vivendes de l’edifici. Cal recordar que l’any passat ja es va ampliar també el període d’ajuda als inquilins de 3 mesos a 6 mesos. En total, des de la Generalitat s’ha concedit ajudes a 41 propietaris i 36 inquilins que les van sol·licitar i reunien els requisits.

Fecha: 26/11/2025